《湘竹箫歌为赵丹林赋》
明代·王汝玉

君家洞箫天下奇，碎红乱点香淋漓。浓如丹砂沁冰肌，淡似猩血凝璚枝。

持来世人莫能识，疑是秦王女儿之所贻。几回吹向霜江晓，皓月不明风悄悄。

一声卷入碧云中，惊散飞鸿落天表。君不见重华去兮归路遥，二女泣向湘江皋。

江皋之竹竹间泪，万古千年长不消。我将挟君携此同上黄鹤楼，醉弄一曲离鸾秋。

曲终飞度洞庭去，试听苍梧猿夜愁。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。